Rox-Zee: Dís waarom ons sprokie tot niet is | Netwerk24
Deur Jackie Kruger 19 April 2019 14:40
Boer Réan het haar teen sy ouers se wil gevra om te trou – en dit het uiteindelik tot die einde van hul sprokiesverhaal gelei, sê Rox-Zee.
Die feit dat sy Engels is, het ook glo teen haar getel.
Só sê Rox-Zee oor haar en Réan se verlowing wat nou amptelik tot niet is. Die gewilde paartjie in Boer soek 'n vrou, kykNET se werklikheidsreeks, het op 6 April verloof geraak.
Rox-Zee en Réan Foto: Instagram
Rox-Zee het Vrydag bevestig hulle is nie meer 'n paartjie nie.
Volgens haar keur Réan se ouers nie hul verhouding goed nie. Hulle het skynbaar gedink sy is nie die regte meisie vir hom nie en dat sy nie op die plaas sal aanpas nie.
"Ek het die verlowing die eerste keer verbreek en toe het ons weer probeer. Maar nou het ons albei besluit dit is beter so. Sy familie het dit onmoontlik gemaak," sê sy.
Volgens haar voel sy moeg en gedreineer ná alles. Sy is nog lief vir Réan. "Daar is 'n klein deel van my wat nog hoop. Hy het probeer, maar daar is net soveel wat 'n mens kan doen."
Daar was dreigemente, foonoproepe, en SMS'e, sê sy. Sy meen die teenstand is omdat sy Engels is en haar kultuur effens van hulle s'n verskil.
Sy het ook boodskappe op Réan se foon gesien waarin sy genoem word.
Sy het ten duurste 'n trourok en meubels gekoop vir wanneer hulle sou trou. "Nou moet ek 'n trourok gaan haal sonder 'n troue," sê sy.
Sy het ook baie keer op eie koste na Réan gevlieg. Dit het haar elke keer sowat R9 000 gekos.
Sy sê Réan het haar teen sy ouers se wil gevra om te trou. Hulle het blykbaar ook aan Réan gesê "dat sy haarself moet bewys" as sy op die plaas gaan bly.